QTC เผยกลุ่มนักลงทุนใหม่ทำเทนเดอร์ฯช่วง 22 มิ.ย.-29 ก.ค.นี้ ที่ราคา 7.75 บ.
QTC เผยกลุ่มนักลงทุนใหม่กำหนดเวลาทำเทนเดอร์ฯช่วง 22 มิ.ย.-29 ก.ค.นี้ ที่ราคาหุ้นละ 7.75 บาท
21 มิ.ย. 2559

บริษัท คิวทีซี เอนเนอร์ยี่ จำกัด (มหาชน) หรือ QTC ระบุว่า กลุ่มนักลงทุนใหม่ ซึ่งประกอบด้วยนายสถิตย์ ลิ่มพงศ์พันธุ์ และ Mr. Chanthamome Phommany และ Mr.Thatnakhone Thammavong กำหนดระยะเวลาการทำคำเสนอซื้อหุ้น QTC ในวันที่ 22 มิ.ย.-29 ก.ค. ที่ราคาหุ้นละ 7.75 บาท  หลังจากก่อนหน้านี้กลุ่มนักลงทุนดังกล่าวได้เข้าซื้อหุ้นเพิ่มทุนจำนวน 70 ล้านหุ้นของบริษัทที่เสนอขายให้กับบุคคลในวงจำกัด (PP) ซึ่งจะทำให้กลุ่มนักลงทุนใหม่เข้ามาถือหุ้นในสัดส่วน 25.93% จึงมีหน้าที่ต้องทำคำเสนอซื้อหุ้นดังกล่าว
โดยในวันนี้กลุ่มนักลงทุนใหม่ดังกล่าวได้ยื่นคำเสนอซื้อกิจการ QTC แล้ว โดยจะเสนอซื้อหุ้นส่วนที่เหลือของกิจการจำนวน 200 ล้านหุ้น คิดเป็น 74.07% ของหุ้นที่ออกและจำหน่ายได้แล้วทั้งหมดของกิจการ และจำนวนสิทธิออกเสียงทั้งหมดของกิจการ
ปัจจุบัน QTC มีจำนวนหุ้นรวมทั้งสิ้น 270 ล้านหุ้น พาร์หุ้นละ 1 บาท โดย ณ วันที่ยื่นคำเสนอซื้อหุ้นครั้งนี้ ผู้ทำคำเสนอซื้อถือหุ้น QTC อยู่จำนวน 70 ล้านหุ้น คิดเป็นสัดส่วน 25.93%
 